Il-kitarista żgħażugħ Kurt Aquilina minn Ħaż Żabbar ser jirrapreżenta lil Malta fil-Eurovision Young Musicians li ser isir fil-Ġermanja f’Mejju li ġej. Kurt li għandu 19-il sena intgħażel wara sejħa lil mużiċisti żgħażagħ li saret mil-PBS li għall-ewwel darba ta’ din l-opportunità lit-talenti mużikali taż-żgħażagħ Maltin. Beda jdoqq il-kitarra disa’ snin ilu, meta kien kellu 11-il sena. Jgħid li ġie ispirat li jaqbad din il-karriera mużikali mill-ġenituri tiegħu u mill-Australian Pink Floyd. Minn dakinhar li qabad l-ewwel kitarra ta’ 11-il sena, Kurt qatt ma ħares lura u baqa’ jistudja t-teorija tal-mużika u jipprattika mużika klassika. Waqt li kien qed jistudja mużika klassika, Kurt Aquilina beda jesperimenta bil-kitarra elettrika sakemm f’Settembru tal-2011 beda jistudja mużika kontemporanja u s-sena l-oħra beda jitgħallem idoqq il-mużika jazz. Fost il-kunċerti li Kurt Aquilina ħa sehem fihom tul is-snin hemm dak tar-Rockestra li fih spikkaw it-talenti tiegħu. Il-PBS issa se jagħti opportunità tad-deheb għal Kurt biex jespandi l-karriera mużikali tiegħu u juri t-talenti tiegħu madwar l-Ewropa fil-Eurovision for Young Musicians. Kurt qalilna li ħerqan biex permezz ta’ din l-esperjenza jagħmel ħbieb ġodda minn pajjiżi oħra biex ikun jista’ jaħdem maħhom ukoll. Is-serata finali tal-Eurovision for young musicians, li għaliha se jieħdu sehem 14-il pajjiz, se ssir fil-31 ta’ Mejju li ġej f’Cologne l-Germanja u ser tixxandar dirett fuq TVM.